燕待制秋山晚景
作者：郭祥正
朝代：宋

paragraphs: 我朝妙畫能山水，燕公筆法精無比。
燕公山水工平遠，一幅霜綃折千里。
瀟湘洞庭日將晚，雲物蕭蕭初滿眼。
虞帝之魂招不返，霜樹冥冥紅葉卷。
二妃血淚知幾多，竹上遺痕深復淺。
漁舟片帆風已滿，漁父横眠思猶懶。
時時白鷺聚圓沙，亦有行人下前坂。
江回岸斷數峰青，彷彿靈妃曲可聽。
却逢深崦見茅屋，只欠桃花如武陵。
世間何物人爭詫，請說奇書并妙畫。
一時鑒賞安足論，流轉千年愈增價。
珍綈一襲藏至珍，卷尾長篇更入神。
嗚呼粉墨終成塵，唯有文章道德能日新。